**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2017. március 20. (hétfő) 17 óra**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, dr. Visnyay Noémi osztályvezető, Grégerné Papp Ildikó osztályvezető, Diószeghy Tünde Öregiskola Közösségi Ház és Könyvtár intézményvezetője

**Megjelentek:** Fodor Attila elnök*,* Bánóczi Margit, Honti Zoltán, Szabó Orsolya, Gerlóczyné Furulyás Katalin, Kiszelné Mohos Katalin polgármester,Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, dr. Visnyay Noémi osztályvezető, Grégerné Papp Ildikó osztályvezető, Diószeghy Tünde Öregiskola Közösségi Ház és Könyvtár intézményvezetője, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt. A bizottság ülését megnyitom. Megállapítom, hogy a bizottságból 5 fő jelen van, dr. Klein Katalin jelezte távollétét, továbbá hiányzó Kropkó Péter. A bizottság határozatképes. Jelen van Diószeghy Tünde intézményvezető asszony, jelezte, hogy a meghívó szerinti 4. napirendi pont tárgyalásánál is szeretne jelen lenni. Ezért napirendi pont cserére teszek javaslatot. A 4. napirendi pontot így 2. napirendi pontként tárgyalnánk. Van-e kérdés, hozzászólás a módosított napirendhez? Nincs, akkor szavazásra teszem fel a mai ülés módosított napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**8/2017. (III. 20.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2017. március 20-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2017. március 20-i ülésén az alábbi napirendet tárgyalja:

1. **Az Öregiskola Közösségi Ház és Könyvtár 2016. évi beszámolója**
2. **Döntés a „VARÁZSKASTÉLY 2017 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**
3. **A Nagykovácsi Kispatak Óvoda 2017/2018. nevelési év beiratkozási rendje és az indítható csoportok számának meghatározása, 2017. évi nyári nyitvatartási rendje**
4. **A Nagykovácsi Kispatak Óvoda Alapító Okiratának módosítása és a módosító okirat elfogadása**

**Határidő:** azonnal

**Felelős:** OKB elnök

**1. napirendi pont**

**Az Öregiskola Közösségi Ház és Könyvtár 2016. évi beszámolója**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.* A beszámolót részletesen intézményvezető asszony ismerteti.

**Diószeghy Tünde intézményvezető:** *Ismertette a beszámoló tartalmát.*

**Fodor Attila elnök**: Köszönöm. Kérdezem, hogy van-e kérdés, javaslat? Nincs. Én szeretném megköszönni a beszámolót. Kitért mindenre, amit ígért és vállalt az intézmény. A megvalósulás is nagyon nagy százalékban sikerült. A visszajelzések, amiket a lakosság részéről hallottam, pozitív volt. Mivel nincs több hozzászólás, szavazásra teszem fel az előterjesztésben foglalt határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**9/2017. (III. 20.) HATÁROZATA**

**Tárgy: Döntés az Öregiskola Közösségi Ház és Könyvtár 2016. évi beszámolójának elfogadásáról**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy az Öregiskola Közösségi Ház és Könyvtár 2016. évi beszámolóját az előterjesztés melléklete szerinti tartalommal fogadja el.

**Határidő**. azonnal

**Felelős**: intézményvezető

**2. napirendi pont**

**Döntés a „VARÁZSKASTÉLY 2017 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**

**Fodor Attila elnök:** A napirendi pont előterjesztője polgármester asszony. Előadó dr. Visnyay Noémi osztályvezető asszony. Átadom a szót, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Fodor Attila elnök:** Köszönöm. Kérdezem, hogy van-e kérdés, hozzászólás.

**Honti Zoltán:** A pályázat tartalmáról, részletes programról van-e már információ, vagy ez majd akkor készül el, ha kiderül, hogy nyertünk-e a pályázaton.

**Kiszelné Mohos Katalin polgármester:** A részletes programot azért nem tudtuk csatolni, mert még nem készült el teljesen a pályázati anyag. Példákat tudok mondani. Fellép a Csík zenekar, hasonlóan a tavalyi évhez, lesz kisvonat, gyerekeknek szóló koncert. Abban az esetben, ha megnyerjük a pályázatot, sokkal több lehetőség lesz. A csütörtöki testületi ülés előtt egy tájékoztatóban ki fogjuk küldeni a tervezett programot.

**Bánóczi Margit:** Jól értem, hogy a tervezett bevétel 500 ezer Ft? Számomra a kiadás és a bevétel aránya fel van borulva. Kevés az 500 ezer Ft-os bevétel egy ilyen költséges rendezvényen.

**Kiszelné Mohos Katalin polgármester**: Az eredeti terv szerint és az eddigi gyakorlat szerint teljesen ingyenes lesz a teljes fesztivál. Azért kellett bizonyos mértékű bevételt tervezni, mert a pályázati kiírás feltétele, hogy bevétel is legyen. A cél az ingyenesség volt, talán ennek is köszönhető a tavalyi magas részvételi arány.

**Gerlóczyné Furulyás Katalin**: Szó volt a miniszteri keretről. Kérdezném, hogy ennek mi lett az eredménye?

**Kiszelné Mohos Katalin polgármester**: Sajnos elutasító választ kaptunk, hogy nem tudnak ebből a keretből támogatást nyújtani.

**Gerlóczyné Furulyás Katalin:** Nagyon sajnálom, hogy ez a miniszteri keret nem sikerült. Nagykovácsi Kulturális stratégiájában a gyerekbarát önkormányzat, mint fő irányvonal került megjelölésre. Ezek a rendezvények jellemzően nem profit-orientáltak. Ha a profitra akarunk rámenni, vagy a bevétel növelésére, akkor elképzelhető, hogy valamiféle minőség romlás is bekövetkezhet. Esetleg árusok, büfések bérleti díjára lehet számítani, de ez is érinthet tartalmi kérdéseket is, hogy mi fest jól egy ilyen családbarát rendezvényen. Jellemzően azok a szolgáltatások, melyek egy ilyen rendezvényre ösztönszerűen eszünkbe jutnak, nem igazán nyereségesek.

**Fodor Attila elnök:** Köszönöm. Nekem lenne három észrevételem. Örömmel vettem Honti Zoltán észrevételét. Azt gondolom, hogy a bizottság ahhoz, hogy döntésképes legyen és szavazni tudjon, egy programtervezetet megérdemelt volna. Nem kis összegekről van itt szó. A másik, hogy miután tavaly már lezajlott egy ilyen fesztivál, én az előterjesztésben mellékletként nagyon örültem volna egy kimutatásnak a tavalyi eredményekről. Volt már szó erről, hogy ez nagyjából hogyan valósult meg, de itt amikor frissen tárgyalunk egy újabb eseményt egy nagyon komoly költséggel, látni szerettem volna, hogy mennyi lett tavaly a végösszeg. Én mindig támogatom azokat az eseményeket, melyek a gyerekek javát szolgálják, de itt igen komoly összegekről beszélünk. Szóban most biztosan fogok kapni választ, de mégis azt gondolom, hogy egy ilyen nagyságú összegnél érdemes lenne a tavalyi számokat is letenni az asztalra, hogy hitelesen tudjunk dönteni. A magam részéről ezt én hiányolom, és pont emiatt én tartózkodni fogok most. A program természetesen egy jó dolog, ha az összköltség elég magas is.

**Kiszelné Mohos Katalin polgármester**: Elsőként arról szeretném tájékoztatni a bizottságot, hogy tavaly ezen a pályázaton nem nyertünk, tehát nem használtunk fel ekkora összeget, csak azt az összeget használtuk fel, ami a költségvetésben tervezésre került erre a programra. A program részletes megvalósulását pedig az Öregiskola beszámolójának 7. oldalán olvashatjuk. Tavaly 5 millió Ft-ból valósult meg a családi fesztivál, és idén is úgy lesz, hogy amennyiben nem nyerünk ezen a pályázaton, akkor a költségvetésben tervezett 5 millió Ft-ból valósul majd meg. Tehát többféle variációt kell elkészíteni. Abban az esetben, ha nyerünk a pályázaton, akkor az önrészünkből is marad, mely egyéb célokra átcsoportosítható lesz.

**Fodor Attila elnök:** Köszönöm, hogy polgármester asszony felhívta a figyelmemet, hogy hol találom a programot. Azt hittem, hogy én emlékeztem rosszul, de nekem nem tűnt fel, hogy a programok mellett látom a költségeket is.

**Kiszelné Mohos Katalin polgármester**: 5 millió Ft-ba került a rendezvény.

**Fodor Attila elnök:** Ha tavaly 5 millió Ft-ba került, akkor is úgy gondolom, hogy egy ilyen pályázat mellé oda kellene tenni a tavalyi bázisnak az elszámolását. Illetve akkor ezek szerint idén, hogyha megint nem nyerünk, akkor lehet, hogy megint 5 millió Ft-ba fog kerülni, nem pedig 3.6 millió Ft-ba az önerő. Akkor ezt a két verziót szintén érdemes a bizottság elé tenni.

**Kiszelné Mohos Katalin polgármester:** Tájékoztatom a bizottságot, hogy a költségvetésben döntött arról a Képviselő-testület, hogy 5 millió Ft-ból valósítja meg a fesztivált. 3,6 millió Ft-ból akkor tudja megvalósítani, ha még 14,5 millió Ft-ot nyer mellé ezen a pályázaton, amit most szeretnénk beadni. Ha támogatja ennek a beadását az Oktatási bizottság és a testület is, akkor van esélyünk, hogy megnyerjük ezt a támogatást.

**Fodor Attila elnök**: Ismételten köszönöm polgármester asszonynak a kiegészítést, de akkor is azt gondolom, hogy az anyag részének kellene lennie, hogy amennyiben nem nyerünk, akkor a testület 5 millió Ft-ot elkölthet rá, és akkor ezzel számoljon a bizottság. Tehát én formai dolgokra hívtam fel a figyelmet, hogy egy határozati javaslatnak kellene tartalmaznia ezt a verziót is, mind a tavalyi elszámolást, mind pedig azt a lehetőséget, ha nem nyerünk, hogy akkor milyen forgatókönyv fog megvalósulni. Erről szavazni fogunk, már pedig úgy teljes az információ, ha mindez szerepel benne. Ez nem kekeckedés, csak gondoltam erre felhívom a figyelmet, hogy ezt ilyen módon kellene megvalósítani. Van-e további kérdés, hozzászólás? Úgy látom nincs. Akkor szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**10/2017. (III. 20.) HATÁROZATA**

**Tárgy: Döntés a „VARÁZSKASTÉLY 2017 Nagykovácsi Családi Fesztivál” megrendezésének támogatására irányuló, a Nemzeti Kulturális Alap Igazgatósága, Kulturális Fesztiválok Kollégiuma által kiírt pályázaton való részvételről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását:

Nagykovácsi Nagyközség Önkormányzatának Képviselő-testülete úgy dönt, hogy

1. részt kíván venni a kulturális fesztiválok megszervezésére kiírt pályázaton, és az ehhez szükséges, 3.640.000,- forint önrészt a 2017. évi költségvetésében biztosítja.
2. a pályázati feltételek biztosítása érdekében tagfelvételi kérelmet nyújt be a Magyar Fesztivál Szövetséghez, és a tagdíj megfizetéséhez szükséges összeget biztosítja.

Felhatalmazza a Polgármestert a szükséges intézkedések megtételére.

**Határidő**: azonnal

**Felelős:** Polgármester

**3. napirendi pont**

**A Nagykovácsi Kispatak Óvoda 2017/2018. nevelési év beiratkozási rendje és az indítható csoportok számának meghatározása, 2017. évi nyári nyitvatartási rendje**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést*.

**Fodor Attila elnök:** Kérdezem, hogy van-e kérdés, hozzászólás? Nincs. Köszönöm a precíz, részletes anyagot. Viszont nekem minden évben van egy vesszőpíripám, ez pedig a beiratkozási idő. Ezt minden évben elmondom, aztán meg vagyok győzve, az eredeti elképzelésről. De most azért, mivel mindkét szülőnek ott kell lenni a beiratkozáskor, még aktuálisabb. Két alkalom van összesen, amikor mindkét szülő munkaidő után oda tud menni. Nem lenne érdemes megfontolni, hogy erre több lehetőséget biztosítsunk.

**Szabó Orsolya:** Nagyon megfontoltuk ezt a dolgot, ugyanis a jelentkezési lap pontosan ezt szolgálja. Amennyiben jelentkezési lappal érkezik a szülő a beiratkozás időpontjában, és azon szerepel mindkét szülő aláírása, ebben az esetben elég egy szülőnek jönni a beiratkozásra. Annyira megfontoltuk a dolgot, hogy a tavalyi egy hosszabbított naphoz képest idén kettőt jelöltünk meg.

**Fodor Attila elnök:** Köszönöm. Van-e további kérdés, hozzászólás? Úgy látom nincs. Akkor szavazzunk a határozati javaslatokról az előterjesztés szerint. Elsőként az I. számú határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**11/2017. (III. 20.) HATÁROZATA**

**Tárgy: Döntés a Nagykovácsi Kispatak Óvoda 2017/2018. nevelési évre való beiratkozás rendjéről és idejéről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását:

Nagykovácsi Nagyközség Önkormányzatának Képviselő-testülete, mint fenntartó a Nemzeti köznevelésről szóló 2011. évi CXC. törvény 49. § (1) bekezdése, valamint a nevelési-oktatási intézmények működéséről szóló 20/2012. (VIII.31.) EMMI rendelet 20. § alapján az alábbiak szerint határozza meg az óvodai beiratkozás időpontját:

A Kispatak Óvodában a 2017/2018-es nevelési évben a beiratkozás időpontja:

**2017. május 08. hétfő: 8:00 órától 16:00 óráig**

**2017. május 09. kedd: 8:00 órától 16:00 óráig**

**2017. május 10. szerda: 8:00 órától 18:00 óráig**

**2017. május 11. csütörtök: 8:00 órától 18:00 óráig**

**2017. május 12. péntek: 8:00 órától 14:00 óráig.**

**A beiratkozás helyszíne**: Kaszáló utcai 16-18. szám alatti óvodaépület intézményvezetői iroda.

Nagykovácsi Nagyközség Önkormányzatának Képviselő-testülete, mint fenntartó az óvodai beiratkozás idejéről, az óvodai jogviszony létesítésével összefüggő eljárásról **2017. április 8-ig** hirdetményt tesz közzé a saját honlapján. Az óvodai felvétel tárgyában meghozott döntés közlésének határnapját, **2017. június 6.** napjában jelöli meg.

**Határidő:**

* közzétételre – 2017. április 8.
* szülők felvételről való értesítésére – 2017. június 6.

**Felelős:**

* közzétételért – polgármester, jegyző
* szülők felvételről való értesítéséért – intézményvezető

**Fodor Attila elnök:** Köszönöm. Szavazzunk a II. számú határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**12/2017. (III. 20.) HATÁROZATA**

**Tárgy:** **Döntés a Nagykovácsi Kispatak Óvodában indítható csoportszám és létszám engedélyezéséről a 2017/2018. nevelési évre vonatkozóan**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását:

Nagykovácsi Nagyközség Önkormányzatának Képviselő-testülete úgy dönt, hogya Nagykovácsi Kispatak Óvoda és tagintézményeiben a 2017/2018. nevelési évben 13 óvodai csoport indítható az alábbiak szerint:

1. Kaszáló utcai székhely óvoda 6 csoport, csoportonként maximum 30 fő, összesen 180 fő

2. Dózsa György utcai tagóvoda 5 csoport, 26 fő, összesen 130 fő

3. Száva utcai tagóvoda 2 csoportban csoportonként 25 fő, összesen 50 fő

A maximális gyermeklétszám: 360 fő.

Felhatalmazza az Intézményvezetőt a szükséges intézkedések megtételére.

**Határidő**: folyamatos

**Felelős**: Intézményvezető

**Fodor Attila elnök:** Köszönöm. Szavazzunk a III. számú határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**13/2017. (III. 20.) HATÁROZATA**

**Tárgy: Döntés a Nagykovácsi Kispatak Óvoda 2017. évi nyári nyitvatartási rendjéről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek az alábbi határozati javaslat elfogadását:

Nagykovácsi Nagyközség Önkormányzatának Képviselő-testülete, mint fenntartó a 2011. évi CXC törvény 83. § (2) bekezdésének b) pontja alapján a Nagykovácsi Kispatak Óvoda nyári nyitvatartási rendjét az alábbiak szerint határozza meg:

**2017. július 3 - augusztus 25-ig** a Nagykovácsi Kispatak Óvoda munkarendjét úgy kell meghatározni, hogy a tagóvodák közül valamelyik folyamatosan nyitva tartson. A szülők **május 12-ig** jelezhetik, hogy a nyári nyitvatartási idő alatt mikor kívánják igénybe venni az óvodai nevelést. Az igények alapján kialakított nyitvatartási rendet az intézményvezető **2017. május 27-ig** hirdetményben közli.

**Határidő:** 2017. május 27.

**Felelős:** intézményvezető

**4. napirendi pont**

**A Nagykovácsi Kispatak Óvoda Alapító Okiratának módosítása és a módosító okirat elfogadása**

**Fodor Attila elnök:** A napirendi pont előterjesztője polgármester asszony. Előadó dr. Halmosi-Rokaj Odett aljegyző asszony. Átadom a szót, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Fodor Attila elnök:** Köszönöm. Kérdezem, hogy van-e kérdés, hozzászólás. Úgy látom nincs. Akkor szavazásra teszem fel az előterjesztésben foglalt határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**14/2017. (III. 20.) HATÁROZATA**

**Tárgy: A Nagykovácsi Kispatak Óvoda Alapító Okiratának módosítása és a módosító okirat elfogadása**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a Nagykovácsi Kispatak Óvoda Alapító Okiratának módosításához szükséges Módosító Okiratot és az egységes szerkezetű Alapító Okiratot a melléklet szerinti tartalommal fogadja el.

Felkéri a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző

**Fodor Attila elnök**: Köszönöm. Mivel több hozzászólást nem látok, a bizottság ülését 17 óra 32 perckor lezárom.

K.m.f.

Fodor Attila Bánóczi Margit

elnök tag